CELEX: 31987R3221
Language: el
Date: 1987-10-28 00:00:00
Title: Κανονισμός (ΕΟΚ) αριθ. 3221/87 της Επιτροπής της 28ης Οκτωβρίου 1987 που εξουσιοδοτεί την Ομοσπονδιακή Δημοκρατία της Γερμανίας, το Ηνωμένο Βασίλειο και το Λουξεμβούργο να επιτρέπουν, υπό ορισμένους όρους, συμπληρωματική αύξηση του αλκοολικού τίτλου ορισμένων οίνων και ορισμένων προϊόντων που προορίζονται για την παραγωγή οίνων

Avis juridique important

|

31987R3221

Κανονισμός (ΕΟΚ) αριθ. 3221/87 της Επιτροπής της 28ης Οκτωβρίου 1987 που εξουσιοδοτεί την Ομοσπονδιακή Δημοκρατία της Γερμανίας, το Ηνωμένο Βασίλειο και το Λουξεμβούργο να επιτρέπουν, υπό ορισμένους όρους, συμπληρωματική αύξηση του αλκοολικού τίτλου ορισμένων οίνων και ορισμένων προϊόντων που προορίζονται για την παραγωγή οίνων  

Επίσημη Εφημερίδα αριθ. L 307 της 29/10/1987 σ. 0017 - 0018

***** ΚΑΝΟΝΙΣΜΟΣ (ΕΟΚ) αριθ. 3221/87 ΤΗΣ ΕΠΙΤΡΟΠΗΣ  της 28ης Οκτωβρίου 1987  που εξουσιοδοτεί την Ομοσπονδιακή Δημοκρατία της Γερμανίας, το Ηνωμένο Βασίλειο και το Λουξεμβούργο να επιτρέπουν, υπό ορισμένους όρους, συμπληρωματική αύξηση του αλκοολικού τίτλου ορισμένων οίνων και ορισμένων προϊόντων που προορίζονται για την παραγωγή οίνων  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3146/87 (2), και ιδίως το άρθρο 18 παράγραφος 4 και το άρθρο 81,  τον κανονισμό (ΕΟΚ) αριθ. 823/87 του Συμβουλίου της 16ης Μαρτίου 1987 που θεσπίζει ειδικές διατάξεις σχετικά με τους οίνους ποιότητας που παράγονται σε καθορισμένες περιοχές (3), και ιδίως το άρθρο 8 παράγραφος 2 τρίτο εδάφιο,  Εκτιμώντας:  ότι, βάσει του άρθρου 18 παράγραφος 1 του κανονισμού (ΕΟΚ) αριθ. 822/87, τα κράτη μέλη μπορούν να επιτρέπουν την αύξηση του κτηθέντος ή δυναμικού φυσικού αλκοολικού τίτλου μόνον μέσα σε ορισμένα όρια·  ότι, λόγω των εξαιρετικά δυσμενών κλιματικών συνθηκών που επεκράτησαν το έτος 1987 σε ορισμένα τμήματα των ζωνών Α και Β που χαρακτηρίζονται από ασυνήθη βροχόπτωση και απουσία ηλιοφάνειας, τα όρια τα οποία έχουν καθοριστεί για την αύξηση του φυσικού αλκοολικού τίτλου από το άρθρο 18 παράγραφος 1 του κανονισμού (ΕΟΚ) αριθ. 822/87 δεν επιτρέπουν, σε πολλές περιπτώσεις, την παραγωγή των οίνων που ζητούνται συνήθως στην αγορά· ότι λαμβανομένης υπόψη αυτής της κατάστασης, είναι σκόπιμο να εξουσιοδοτηθούν τα ενδιαφερόμενα κράτη μέλη να επιτρέπουν συμπληρωματική αύξηση του φυσικού αλκοολικού τίτλου, κατά την έννοια του άρθρου 18 παράγραφος 2 του κανονισμού (ΕΟΚ) αριθ. 822/87 στις πληγείσες περιοχές· ότι πρέπει να προβλεφθεί ότι τα κράτη μέλη ανακοινώνουν στην Επιτροπή ορισμένα στοιχεία, ιδίως κατ' εφαρμογή του κανονισμού (ΕΟΚ) αριθ. 1594/70 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 418/86 (5)·  ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Οίνων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η Ομοσπονδιακή Δημοκρατία της Γερμανίας, το Ηνωμένο Βασίλειο και το Λουξεμβούργο εξουσιοδοτούνται, για την αμπελουργική περίοδο 1987/88, να επιτρέπουν τη συμπληρωματική αύξηση των αλκοολικών τίτλων που προβλέπεται, για τις αμπελουργικές ζώνες Α και Β στο άρθρο 18 παράγραφος 2 του κανονισμού (ΕΟΚ) αριθ. 822/87 και στο άρθρο 8 παράγραφος 2 τρίτο εδάφιο του κανονισμού (ΕΟΚ) αριθ. 823/87 για τα προϊόντα που απαριθμούνται στην παράγραφο 1 πρώτο εδάφιο του ίδιου αυτού άρθρου 18 και στην παράγραφο 2 πρώτο εδάφιο του εν λόγω άρθρου 8, τα οποία:  1. Όσον αφορά την Ομοσπονδιακή Δημοκρατία της Γερμανίας προέρχονται από σταφύλια που:  α) προορίζονται για την παραγωγή v.q.p.r.d. ή επιτραπέζιων οίνων· και  β) έχουν τρυγηθεί:  - στην καθορισμένη περιοχή Ahr και ανήκουν στις ποικιλίες Blauer Portugieser και Riesling,  - στην περιοχή Mosel-Saar-Ruwer και ανήκουν στις ποικιλίες Riesling και Elbling,  - στην περιοχή Mittelrhein και ανήκουν στην ποικιλία Riesling .  2. Όσον αφορά το Ηνωμένο Βασίλειο προέρχονται από σταφύλια που:  α) προορίζονται για την παραγωγή επιτραπέζιων οίνων· και  β) έχουν τρυγηθεί στις διοικητικές ενότητες που περιλαμβάνονται στο παράρτημα.  3. Όσον αφορά το Λουξεμβούργο προέρχονται από σταφύλια που:  α) προορίζονται για την παραγωγή επιτραπέζιων οίνων και v.q.p.r.d· και  β) ανήκουν στην ποικιλίες Riesling και Elbling.  Άρθρο 2  Βάσει των δηλώσεων που αναφέρονται στο άρθρο 23 παράγραφος 1 δεύτερο εδάφιο του κανονισμού (ΕΟΚ) αριθ. 822/87, τα ενδιαφερόμενα κράτη μέλη ανακοινώνουν στην Επιτροπή, το αργότερο στις 31 Μαΐου 1988, τις ποσότητες ζάχαρης συμπυκνωμένου γλεύκους σταφυλής και ανακαθαρισμένου συμπυκνωμένου γλεύκου σταφυλής που χρησιμοποιήθηκαν για τη συμπληρωματική αύξηση του φυσικού αλκοολικού τίτλου των προϊόντων που αναφέρονται στο άρθρο 1.  Οι ανακοινώσεις αυτές περιλαμβάνουν εκτιμήσεις για τις ποσότητες ζάχαρης, συμπυκνωμένου γλεύκους σταφυλής και ανακαθαρισμένου συμπυκνωμένου γλεύκους σταφυλής που χρησιμοποιήθηκαν για τη συμπληρωματική αύξηση του αλκοολικού τίτλου, κατά την έννοια του άρθρου 18 παράγραφος 2 του κανονισμού (ΕΟΚ) αριθ. 822/87.  Άρθρο 3  Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 28 Οκτωβρίου 1987.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 84 της 27. 3. 1987, σ. 1.  (2) ΕΕ αριθ. L 300 της 23. 10. 1987, σ. 4.  (3) ΕΕ αριθ. L 84 της 27. 3. 1987, σ. 59.  (4) ΕΕ αριθ. L 173 της 6. 8. 1970, σ. 23.  (5) ΕΕ αριθ. L 48 της 26. 2. 1986, σ. 8.  ΠΑΡΑΡΤΗΜΑ  Bedfordshire, Berkshire, Buckinghamshire, Cambridgeshire, Derbyshire, Dyfed, Essex, Glamorgan, Gloucestershire, Gwent, Hampshire, Hereford and Worcester, Hertfordshire, Kent, Leicestershire, Lincolnshire, Norfolk, Northamptonshire, Nottinghamshire, Oxfordshire, Suffolk, Surrey, East and West Sussex, Warwickshire, Wiltshire.